ગયા અઠવાડિયાનો આર્ટિકલ જો વાંચ્યો હોય તો એમાં લખ્યું હતું કે આપણે આપણી રીતે વિચારતા પણ નથી. આપણે જે ભાષા બોલીએ છીએ, જે રીતે જીવન જીવીએ છીએ તે બીજાઓ એટલે કે વસ્તુઓ વેચનારાઓ અને રાજકારણીઓ જેમ ઈચ્છે છે તેને જ ફોલો કરીએ છીએ. આ લેખનું મથાળું ફોર અ ચેન્જ અંગ્રેજીમાં છે. કારણ કે હું ઈચ્છું છું કે તમે બે ક્ષણ જરા થોભો અને વિચારો. મથાળું અંગ્રેજીમાં છે તેની ટીકા કરીને નકારાત્મકતા પણ ઊભી કરી શકાય. કેમ અંગ્રેજી શું કામ મેડમ? આપણી ભાષાના શબ્દો ન વાપરવા જોઈએ. માતૃભાષા માટે મને માન છે અને મારું શિક્ષણ પણ તે જ ભાષામાં થયું છે. ઘરમાં અમે શુદ્ધ ગુજરાતીમાં જ વાત કરીએ છીએ. અંગ્રેજી માધ્યમમાં ભણેલા દીકરા સાથે પણ. તે છતાં અંગ્રેજી વાંચુ છું અને આદતવશ કેટલાક શબ્દો તમારી જેમ જ હું પણ વાપરું છું. પણ અહીં આ શબ્દો જાણીજોઈને વાપર્યા છે.